Twee pastore vas oor verkragtingsFoto: SAPD/Facebook Twee pastore, een van Kaapstad en die ander van Butterworth in die Oos-Kaap, is in hegtenis geneem in verband met twee voorvalle van verkragting. Kapt. FC van Wyk, Wes-Kaapse polisiewoordvoerder, het gesê ŉ pastoor (32) is in hegtenis geneem nadat hy glo ŉ 16-jarige gemeentelid verkrag het. Die pastoor het die meisie na bewering Woensdagoggend na sy huis geneem onder die voorwendsel dat hy vir haar wou bid. “Hy het die slagoffer haar klere laat uittrek en olie oor haar lyf laat smeer. Die pastoor het haar na bewering op sy bed gedwing en haar verkrag,” het hy gesê. “Die slagoffer het die saak by die polisie aangemeld en die verdagte is kort daarna in hegtenis geneem.” In die tweede voorval is ŉ pastoor (43) Vrydag in Butterworth in hegtenis geneem, nadat hy na bewering ŉ 18-jarige vrou verkrag het. Kapt. Jackson Manatha, woordvoerder van die polisie in die Oos-Kaap, het gesê die pastoor het die vrou Woensdag na ŉ stroom onder ŉ brug geneem om haar te was, omdat sy siek was. Volgens die slagoffer het die pastoor haar met tradisionele medikasie gewas en haar onsedelik betas. “Die pastoor het die slagoffer later die middag na bewering weer by haar huis gaan haal en na ŉ plakkershut in die Ibika informele nedersetting geneem. Hy het haar opdrag gegee om haar klere uit te trek en op die bed te lê, voordat hy haar glo verkrag het,” het Manatha gesê. Die pastoor het die slagoffer huis toe geneem waarna sy haar suster van die verkragting vertel het. Die vrou het die saak by die Msobomvu-polisiestasie aangemeld en die pastoor is in hegtenis geneem. Hy sal Maandag in die Butterworth-landdroshof verskyn.